Norðursjór er fullur af makríl , segir útgerðarmaður skipsins Fyrir skömmu kom glæsilegasta uppsjávarskip Dana , Gitte Henning , í fyrsta sinn nýsmíðað til heimahafnar í Skagen . Skipið , sem var smíðað í Litháen , er um 86 metra langt og 17,6 metra breitt . Það er jafnframt stærsta fiskiskip Dana . Gitte Henning er um 4.400 brúttótonn og er útbúið 13 RSW-kælitönkum , alls um 3.200 rúmmetrar . Skipið veiðir aðallega í troll en er einnig útbúið til nótaveiða . Skipstjóri og útgerðarmaður er Henning Kjeldsen . Hann er bjartsýnn á framtíð skipsins og segir í viðtali við Fiskeribladet / Fiskaren að Norðursjórinn sé fullur af makríl þótt vísindamenn hjá Alþjóðahafrannsóknaráðinu hafi verið tregir til að viðurkenna það .